FÆLLES HOLDNING (EF) Nr. 32/1999

fastlagt af Rådet den 12. juli 1999

med henblik på vedtagelse af Europa-Parlamentets og Rådets direktiv 1999/.../EF om håndhævelse af bestemmelserne om søfarendes arbejdstid på skibe, der anløber Fællesskabets havne

(1999/C 249/03)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 80, stk. 2,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til proceduren i traktatens artikel 251(3), og

ud fra følgende betragtninger:

1) Fællesskabets indsats på det social- og arbejdsmarkedspolitiske område sigter blandt andet på at forbedre arbejdstagernes sundhed og sikkerhed på arbejdspladsen;

2) Fællesskabets indsats inden for søtransport sigter blandt andet på at forbedre leve- og arbejdsforhold om bord for søfarende, sikkerhed til søs og forebyggelse af forurening forårsaget af ulykker til søs;

3) Den Internationale Arbejdsorganisations konference vedtog på sit fireogfirsindstyvende møde den 8.-22. oktober 1996 konventionen af 1996 om søfarendes arbejdstid og bemanding af skibe, i det følgende benævnt "ILO-konvention nr. 180", og protokollen af 1996 til konventionen af 1976 om minimumsnormer i handelsskibe, i det følgende benævnt "protokollen til ILO-konvention nr. 147";

4) Rådets direktiv 1999/63/EF af 21. juni 1999 om gennemførelse af den aftale om tilrettelæggelse af arbejdstiden for søfarende, som er indgået mellem European Community Shipowners' Association (ECSA) og Federation of Transport Workers' Unions in the European Union (FST)(4), som er vedtaget i henhold til traktatens artikel 139, stk. 2, har til formål at gennemføre nævnte aftale, der blev indgået den 30. september 1998, i det følgende benævnt "aftalen"; aftalens indhold afspejler visse bestemmelser i ILO-konvention nr. 180; aftalen gælder for søfarende på alle søgående skibe, både offentligt og privat ejet, der er registreret i en medlemsstat, og som normalt anvendes til kommerciel søfart;

5) formålet med nærværende direktiv er at anvende bestemmelserne i direktiv 1999/.../EF, der afspejler bestemmelserne i ILO-konvention nr. 180, på ethvert skib, der anløber en havn i en medlemsstat, uafhængigt af skibets flag med henblik på at identificere og afhjælpe enhver situation, der helt klart udgør en fare for de søfarendes sikkerhed og sundhed; nævnte direktiv indeholder dog krav, der ikke findes i ILO-konvention nr. 180, og som derfor ikke bør finde anvendelse på skibe, som ikke fører en medlemsstats flag;

6) direktiv 1999/.../EF gælder for søfarende på alle søgående skibe, der er registreret i en medlemsstat; medlemsstaterne bør påse, at skibe, der fører deres flag, overholder alle bestemmelser i nævnte direktiv;

7) medlemsstaterne bør have lov til at kontrollere overholdelsen af de relevante bestemmelser i direktiv 1999/.../EF på alle søgående fartøjer, der anløber deres havne, med henblik på at beskytte sikkerheden og undgå konkurrenceforvridning uafhængigt af, hvilken stat fartøjerne er registreret i;

8) navnlig må skibe under flag fra en stat, som ikke deltager i ILO-konvention nr. 180 eller protokollen til ILO-konvention nr. 147, ikke behandles gunstigere end skibe under flag fra en stat, som er deltager i konventionen eller protokollen eller i en af dem;

9) det er nødvendigt, at medlemsstaterne med henblik på kontrol af effektiv håndhævelse af direktiv 1999/.../EF udfører inspektioner på skibe; dette gælder især, hvis der er modtaget en klage fra skibsføreren, et besætningsmedlem eller en hvilken som helst person eller organisation, som har en berettiget interesse i, at skibets drift og leve- og arbejdsforhold om bord er sikre, samt i forebyggelse af forurening;

10) medlemsstaterne kan for så vidt angår nærværende direktiv på eget initiativ og efter behov udpege havnestatskontrolinspektører til at udføre inspektioner på skibe, der anløber Fællesskabets havne;

11) bevis for, at et skib ikke opfylder kravene i direktiv 1999/.../EF, kan føres ved inspektion af arbejdsforholdene om bord og de søfarendes opgørelser vedrørende arbejdstid eller hviletid, eller hvis inspektøren med rimelighed kan antage, at de søfarende er for trætte;

12) med henblik på at afhjælpe forhold om bord på et skib, som klart er farlige for sikkerhed og sundhed, kan den kompetente myndighed i den medlemsstat, hvis havn skibet har anløbet, forbyde skibet at forlade havnen, indtil de konstaterede mangler er blevet afhjulpet, eller mandskabet er tilstrækkeligt udhvilet;

13) da direktiv 1999/.../EF afspejler bestemmelserne i ILO-konvention nr. 180, kan kontrol med overholdelse af direktivets bestemmelser på skibe, der er registreret i en tredjestat, først finde sted, når konventionen er trådt i kraft -

UDSTEDT FØLGENDE DIREKTIV:

Artikel 1

Formål og anvendelsesområde

1. Formålet med dette direktiv er at tilvejebringe en mekanisme til kontrol med og håndhævelse af, at skibe, der anløber medlemsstaternes havne, overholder direktiv 1999/.../EF med henblik på at forbedre sikkerheden til søs samt arbejdsforholdene og sikkerheden og sundheden for søfarende på skibe.

2. Medlemsstaterne træffer passende foranstaltninger til, at skibe, der ikke er registreret på deres område eller ikke fører deres flag, overholder bestemmelse 1-12 i aftalen, der er knyttet som bilag til direktiv 1999/.../EF.

Artikel 2

Definitioner

I dette direktiv forstås ved:

a) "skib": ethvert søgående fartøj i offentligt eller privat eje, som normalt anvendes til kommerciel søfart. Fiskerfartøjer er ikke omfattet af denne definition

b) "kompetent myndighed": de myndigheder, medlemsstaterne har udpeget til at udføre funktioner i henhold til dette direktiv

c) "inspektør": en ansat i den offentlige sektor eller en anden person, som en medlemsstats kompetente myndighed har bemyndiget til at inspicere arbejdsforholdene om bord, og som står til ansvar over for denne kompetente myndighed

d) "klage": en oplysning eller indberetning fra et besætningsmedlem, et fagligt organ, en faglig sammenslutning, en fagforening eller i al almindelighed enhver, der har interesse i skibets sikkerhed, herunder i relation til sikkerheds- eller sundhedsmæssige farer for dets besætning.

Artikel 3

Udarbejdelse af rapporter

Hvis en medlemsstat modtager en klage, som den ikke anser for åbenbart ubegrundet, eller får bevis for, at et skib, der frivilligt anløber dets havn som led i sin normale virksomhed eller af driftsmæssige grunde, ikke opfylder kravene i direktiv 1999/.../EF, skal den udarbejde en rapport til staten i det land, hvori skibet er registreret, og, når en inspektion i medfør af artikel 4 giver det relevante bevis, træffe alle nødvendige foranstaltninger til at sikre, at eventuelle forhold om bord, som helt klart udgør en fare for besætningsmedlemmernes sikkerhed eller sundhed, afhjælpes, jf. dog artikel 1, stk. 2.

Identiteten af den person, der har indgivet klagen, må ikke afsløres over for skibets fører eller reder.

Artikel 4

Inspektion og udgivet inspektion

1. Når inspektøren udfører en inspektion for at få bevis for, at et skib ikke opfylder kravene i direktiv 1999/.../EF, skal han kontrollere

- at der er blevet udarbejdet en oversigt over arbejdets tilrettelæggelse på skibets arbejdssprog og på engelsk i standardformat i henhold til formularen i bilag I eller et alternativt lignende format, og at denne oversigt er opsat om bord på et let tilgængeligt sted

- at der er blevet foretaget en registrering af de søfarendes arbejdstid eller hviletid på skibets arbejdssprog og på engelsk i standardformat i henhold til formularen i bilag II eller et alternativt lignende format, at denne registrering opbevares om bord, og at der er bevis for, at registreringen er blevet påtegnet af den kompetente myndighed i den stat, hvor skibet er registreret.

2. Hvis der er modtaget en klage, eller inspektøren på grundlag af sine egne observationer om bord har grund til at antage, at de søfarende er urimeligt trætte, udfører inspektøren i henhold til stk. 1 en udvidet inspektion for at afgøre, om den registrerede arbejdstid eller hviletid opfylder standarderne i direktiv 1999/.../EF, og om disse er behørigt overholdt under hensyn til andre registreringer vedrørende skibets drift.

Artikel 5

Udbedring af mangler

1. Hvis inspektionen eller den udvidede inspektion afslører, at skibet ikke opfylder kravene i direktiv 1999/.../EF, træffer medlemsstaten de nødvendige foranstaltninger til at sikre, at ethvert forhold om bord, som udgør en klar fare for de søfarendes sikkerhed eller sundhed, udbedres. Sådanne foranstaltninger kan bl.a. omfatte forbud mod at forlade havnen, indtil de konstaterede mangler er blevet udbedret, eller de søfarende er tilstrækkeligt udhvilede.

2. Hvis der er klart bevis for, at vagtholdsperonalet på den første vagt eller de efterfølgende afløsningsvagter er urimeligt trætte, sikrer medlemsstaten, at skibet ikke forlader havnen, før de konstaterede mangler er blevet udbedret, eller de søfarende er tilstrækkeligt udhvilede.

Artikel 6

Opfølgningsprocedure

1. Hvis et skib får forbud mod at forlade havnen i henhold til artikel 5, skal medlemsstatens kompetente myndighed informere skibsføreren, rederen eller operatøren, administrationen i flagstaten eller den stat, hvor skibet er registreret, eller konsulen eller i dennes fravær den nærmeste diplomatiske repræsentant for den pågældende stat, om resultaterne af den i artikel 4 nævnte inspektion eller udvidede inspektion, inspektørens eventuelle beslutninger og i givet fald de påkrævede udbedringer.

2. Der drages ved inspektion i henhold til dette direktiv omsorg for, at skibet ikke forsinkes unødigt. Hvis et skib forsinkes unødigt, har ejeren eller operatøren ret til kompensation for eventuelt tab eller skade. Det påhviler rederen eller operatøren af skibet at bevise, at der er tale om unødig forsinkelse.

Artikel 7

Klageret

1. Rederen eller operatøren af et skib eller vedkommendes repræsentant i medlemsstaten har klageret med hensyn til en tilbageholdelsesbeslutning, som er truffet af den kompetente myndighed. En sådan klage bevirker ikke, at tilbageholdelsen ophæves.

2. Medlemsstaterne fastsætter og opretholder passende procedurer med henblik på dette i henhold til den nationale lovgivning.

3. Den kompetente myndighed giver føreren af et skib, som nævnt i stk. 1, behørig oplysning om hans klageret.

Artikel 8

Administrativt samarbejde

1. Hver medlemsstat træffer de fornødne foranstaltninger til under betingelser, der er forenelige med betingelserne i artikel 14 i Rådets direktiv 95/21/EF af 19. juni 1995 om håndhævelse over for skibe, der anløber Fællesskabets havne og sejler i farvande under medlemsstaternes jurisdiktion, af internationale standarder for skibes sikkerhed, for forureningsforebyggelse samt for leve- og arbejdsvilkår om bord (havnestatskontrol)(5), at etablere samarbejde mellem deres kompetente myndigheder og de kompetente myndigheder i andre medlemsstater med henblik på at sikre effektiv anvendelse af nærværende direktiv, og de meddeler Kommissionen disse foranstaltninger.

2. Oplysninger om de foranstaltninger, der træffes i henhold til artikel 4 og 5, offentliggøres efter regler som dem, der er fastsat i artikel 15, stk. 1, i direktiv 95/21/EF.

Artikel 9

Bestemmelse om ikke-gunstigere behandling

Medlemsstaterne sikrer, at de ved inspektion af et skib, der fører en stats flag eller er registreret i en stat, som ikke har undertegnet ILO-konvention nr. 180 eller protokollen til ILO-konvention nr. 147, når konventionen og protokollen er trådt i kraft, ikke giver sådanne skibe og deres besætning en gunstigere behandling end den behandling, der gives et skib, der fører flag fra en stat, som er deltager i konventionen eller protokollen eller i dem begge.

Artikel 10

Afsluttende bestemmelser

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 2002.

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

3. Medlemsstaterne meddeler øjeblikkeligt Kommissionen teksten til de nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 11

Skibe, der ikke er hjemmehørende i en medlemsstat

Kravene i dette direktiv gælder først for fartøjer, der ikke er registreret i en medlemsstat eller ikke fører en medlemsstats flag, på ikrafttrædelsesdatoen for ILO-konvention nr. 180 og ikrafttrædelsesdatoen for protokollen til ILO-konvention nr. 147.

Artikel 12

Ikrafttrædelse

Dette direktiv træder i kraft på datoen for offentliggørelsen i De Europæiske Fællesskabers Tidende.

Artikel 13

Adressater

Dette direktiv er rettet til medlemsstaterne.

Udfærdiget i ...

På Europa-Parlamentets vegne

...

Formand

På Rådets vegne

...

Formand

(1) EFT C 43 af 17.2.1999, s. 16.

(2) EFT C 138 af 18.5.1999, s. 33.

(3) Europa-Parlamentets udtalelse af 14. april 1999 (endnu ikke offentliggjort i EFT), Rådets fælles holdning af 12. juli 1999 og Europa-Parlamentets afgørelse af ... 1999 (endnu ikke offentliggjort i EFT).

(4) EFT L 167 af 2.7.1999, s. 33.

(5) EFT L 157 af 7.7.1995, s. 1. Direktivet er senest ændret ved direktiv 98/42/EF (EFT L 184 af 27.6.1998, s. 40).

BILAG I

>PIC FILE= "C_1999249DA.001102.EPS">

UDDRAG FRA ILO-KONVENTION 180 OG STCW-KONVENTIONEN

ILO-konvention 180

>TABELPOSITION>

STCW-konventionen

Afsnit A-VIII/1 i STCW-koden (obligatorisk)

1. Enhver, som pålægges tjeneste som overordnet vagthavende officer, skal have mindst ti timers hviletid i enhver 24-timers-periode.

2. Hviletiden kan opdeles i højst to perioder, hvoraf den ene skal være på mindst seks timer.

3. Kravene om hviletid i stk. 1 og 2 skal ikke nødvendigvis overholdes i en nødsituation eller ved beredskabsøvelse eller ved andre driftsforhold af altoverskyggende vigtighed.

4. Minimumstiden på ti timer kan nedskæres til ikke under seks sammenhængende timer, forudsat en sådan nedskæring ikke strækker sig over mere end to dage, og at der gives mindst 70 timers hvile i hver syvdøgnsperiode; se dog bestemmelserne i stk. 1 og 2.

5. Administrationerne skal kræve, at vagtplanerne opslås på et lettilgængeligt sted.

Afsnit B-VIII/1 i STCW-koden (vejledende)

3. Der skal ved anvendelse af regulativ VIII/1 tages hensyn til følgende:

1) bestemmelserne til at forebygge træthed bør sikre, at der generelt ikke er tale om overdrevne eller urimelige arbejdstider. Navnlig må minimumshviletiden, som er specificeret i afsnit A-VIII/1, ikke fortolkes på en sådan måde, at al anden tid kan anvendes til vagttjeneste eller anden tjeneste

2) hyppigheden og varigheden af orlov og kompenserende orlov er afgørende faktorer, når det drejer sig om at hindre, at der opbygges træthed over et vist tidsrum

3) der kan afviges fra bestemmelsen på skibe i short-sea-fart, hvis der foreligger særlige sikkerhedsordninger.

BILAG II

>PIC FILE= "C_1999249DA.001302.EPS">

>PIC FILE= "C_1999249DA.001401.EPS">

RÅDETS BEGRUNDELSE

I. INDLEDNING

1. Kommissionen forelagde den 25. november 1998 Europa-Parlamentet og Rådet ovennævnte direktivforslag på grundlag af EF-traktatens artikel 80, stk. 2 (tidligere artikel 84, stk. 2).

2. Det Økonomiske og Sociale Udvalg afgav sin udtalelse den 25. marts 1999.

3. Europa-Parlamentet afgav sin førstebehandlingsudtalelse den 14. april 1999. Det har ikke fremsat noget ændringsforslag i forhold til Kommissionens forslag.

4. Den 10. maj 1999, dvs. efter Amsterdam-traktatens ikrafttræden, forelagde Rådet sagen for Regionsudvalget. I skrivelse af 25. juni 1999 underrettede Regionsudvalget Rådet om, at "Underudvalg 5 (social- og arbejdsmarkedspolitik, sundhedsvæsen, forbrugerbeskyttelse, forskning og turisme), der er ansvarligt for sagen, i medfør af artikel 39 i sin forretningsorden har vedtaget [...] at undlade at afgive en udtalelse herom."

5. Den 12. juli 1999 fastlagde Rådet i overensstemmelse med traktatens artikel 251 en fælles holdning vedrørende Kommissionen direktivforslag.

II. FORMÅL

Rådet vedtog den 23. november 1993 direktiv 93/104/EF om visse aspekter i forbindelse med tilrettelæggelse af arbejdstiden. Følgende aktiviteter var udelukket fra direktivets anvendelsesområde: vej-, luft- og jernbanetransport, sejlads ad indre vandveje, havfiskeri, andre aktiviteter på havet samt aktiviteter, der udøves af læger under uddannelse.

Formålet med dette direktiv er at udvide anvendelsesområdet for de bestemmelser, der findes i direktiv 1999/63/EF om aftalen om tilrettelæggelse af arbejdstiden for søfarende indgået mellem European Community Shipowners' Association (ECSA) og Federation of Transport Workers' Unions in the European Union, og som bygger på bestemmelserne i ILO-konvention nr. 180, til ligeledes at omfatte ethvert skib, der anløber en havn i Fællesskabet, uanset under hvilket flag, således at man kan fastslå og afbøde enhver situation, der er åbenlyst farlig for søfarendes sikkerhed og sundhed.

III. ANALYSE AF DEN FÆLLES HOLDNING

1. GENERELLE BEMÆRKNINGER

Rådet har respekteret den strategi og målsætning, som blev foreslået af Kommissionen og støttet af Europa-Parlamentet, men har fundet det nødvendigt at foretage visse mindre, hovedsagelig redaktionelle, ændringer i teksten til direktivforslaget.

I denne forbindelse har Rådet især villet skabe større sammenhæng med andre tekster som f.eks. direktiv 1999/63/EF, ILO-konvention nr. 180 samt protokollen til ILO-konvention nr. 147.

2. ÆNDRINGER FORETAGET AF EUROPA-PARLAMENTET

Europa-Parlamentet har ikke fremsat noget ændringsforslag til Kommissionens forslag.

3. ÆNDRINGER, SOM RÅDET HAR FORETAGET I KOMMISSIONENS FORSLAG

(medmindre andet er angivet, svarer den anvendte nummerering af betragtninger og stykker til nummereringen i den fælles holdning)

3.1. Direktivets anvendelse på tredjelandes skibe (artikel 1, stk. 2)

Rådet har forenklet artikel 1, stk. 2, så medlemsstaterne skal træffe passende foranstaltninger til, at bestemmelse 1-12 i aftalen i direktiv 1999/63/EF overholdes om bord på de skibe, der ikke er registreret på medlemsstatens område eller ikke fører den medlemsstats flag, hvor kontrollen udføres.

3.2. Definition af et skib (artikel 2)

Rådet har foretaget en mindre ændring af denne definition, idet det har overtaget den definition, der findes i arbejdsmarkedets parters aftale i direktiv 1999/63/EF.

3.3. Åbenbart ubegrundet klage og beskyttelse af klagerens identitet (artikel 3)

Rådet har ønsket at anføre, at medlemsstaterne ikke skal behandle ubegrundede klager, og at man desuden bør beskytte klagerens identitet.

3.4. Udbedring af mangler (artikel 5, stk. 2)

Rådet har fundet det hensigtsmæssigt at supplere stk. 1, idet der tilføjes et nyt stk. 2, der specielt vedrører vagthold.

3.5. Administrativt samarbejde (artikel 8)

Rådet har villet præcisere stk. 1 for at sikre en bedre sammenhæng mellem dels det administrative samarbejde som led i dette direktiv, og dels andre tekster såsom Rådets direktiv 95/21/EF.

3.6. Tidsfrist for iværksættelse (artikel 10)

Da Rådet har ment, at Kommissionens tidsfrist for iværksættelse af dette direktiv, dvs. den 30. juni 2001, er for kort til at garantere ikrafttrædelse af ILO-konvention nr. 180 og af protokollen til ILO-konvention nr. 147, har det i sin fælles holdning sat tidsfristen for iværksættelse til den 30. juni 2002.